b'\n_START_ARTICLE_\nTilen Arta\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nArta\xc4\x8d je akademsko izobra\xc5\xbeen glasbenik. Junija 2007 je magistriral na zagreb\xc5\xa1ki Akademiji za glasbo pri profesorju Valterju De\xc5\xa1palju, glasbeno izobra\xc5\xbeevanje pa je nadaljeval na gra\xc5\xa1ki Akademiji za glasbo pri profesorju Rudolfu Leopoldu (violon\xc4\x8delo) in Chiu Chouu (komorna glasba). Dosegel je kar nekaj uspehov na glasbenih tekmovanjih: kot solist je osvojil prvo nagrado na evropskem tekmovanju Alpe-Jadran v Gorici ter prvo nagrado in zlato plaketo na dr\xc5\xbeavnem tekmovanju. S triom Tempo giusto (v katerem sta bila poleg njega \xc5\xa1e violinistka \xc5\xbdiva Ciglene\xc4\x8dki in pianist Rok Pal\xc4\x8di\xc4\x8d) pa je prejel prvo nagrado na dr\xc5\xbeavnem tekmovanju in prvo nagrado na evropskem tekmovanju v Majanu. Bil je tudi \xc4\x8dlan ansambla Cellomania, ki ga je 1991 ustanovil njegov profesor iz Zagreba Valter De\xc5\xa1palj. Leta 2013 je kot komorni glasbenik nastopil na osrednji dr\xc5\xbeavni proslavi ob slovenskem dnevu dr\xc5\xbeavnosti._NEWLINE_Leta 2004 sta se s prijateljem Juretom Godlerjem, s katerim sta bila so\xc5\xa1olca na Srednji \xc5\xa1oli za glasbo in balet v Ljubljani, v segmentu Minuta slave nedeljske oddaje TLP predstavila z imitacijsko to\xc4\x8dko. Z njo sta napravila vtis na Sa\xc5\xa1a Hribarja, ki ju je povabil v ekipo imitatorjev in ustvarjalcev Radia Ga Ga, pozneje pa \xc5\xa1e k sodelovanju pri televizijski oddaji HRI-bar, katere del je bil Arta\xc4\x8d do njene ukinitve leta 2010. V njej je razvil svoj najbolj prepoznaven lik \xe2\x80\x93 psihologinjo Ifigenijo. Od leta 2010 kot imitator in komik redno sodeluje v radijski oddaji Prizma optimizma._NEWLINE_Z Godlerjem sta mo\xc4\x8di ponovno zdru\xc5\xbeila v tandemu GodArt in pripravila predstavo GodArt \xe2\x88\x92 live \xe2\x80\x93 pred tem sta \xc5\xbee na noge postavila predstavo The Professors \xe2\x80\x93, ki je prepletala tako klasi\xc4\x8dno kot pop glasbo (Arta\xc4\x8d je igral na violon\xc4\x8delo, Godler pa na klavir), humor in \xc4\x8darovni\xc5\xa1tvo. Septembra 2010 sta z njo nastopila v Comedy and Magic Clubu v Hermosa Beachu v Los Angelesu (sicer je bila na rednem sporedu v SiTi Teatru BTC, z njo pa sta gostovala tudi po celi Sloveniji), doma pa je bil odmeven njun ljubljanski nastop s stand up komikom, imitatorjem in igralcem Michaelom Winslowom, znanim po filmih Policijska akademija. Z Godlerjem sta skupaj vodila 3 oddaje na Televiziji Slovenija: Kdo si upa na ve\xc4\x8derjo? (ki sta jo vodila skupaj z Inti \xc5\xa0raj), Zaigraj \xc5\xa1e enkrat, sam in Poldnevnik. Bila sta tudi dva izmed voditeljev Viktorjev 2012.  _NEWLINE_Ukvarja se tudi s sinhronizacijo risank (Slon\xc4\x8dek Horton, Arthur in Bo\xc5\xbei\xc4\x8dek, Smrkci, Levji kralj, Avioni, Po\xc5\xa1asti z univerze in Ledena doba 4), bil pa je tudi v dveh filmih: igranem Zmaga ali kako je Maks Bigec zasukal kolo zgodovine (2011) in animiranem Dobrodo\xc5\xa1li v Jebovlju (2014)._NEWLINE_Leta 2012 je prejel Je\xc5\xbekovo nagrado. Spomladi 2016 je bil eden izmed tekmovalcev in kon\xc4\x8dni zmagovalec 3. sezone Znan obraz ima svoj glas.'